পুণে টেস্টে হারের পর ভারত চাপে। দ্বিতীয় টেস্টে ঘুরে দাঁড়াতেই হবে বিরাট কোহলি বাহিনীকে। ‘ডু অর ডাই’ অবস্থা বারতের। বেঙ্গালুরু আবার কোহলির পয়মন্ত মাঠ। ইন্ডিয়ান প্রিমিয়ার লিগে রয়্যাল চ্যালেঞ্জার্স ব্যাঙ্গালোরের হয়ে এই মাঠেই তো খেলেন বিরাট। দ্বিতীয় টেস্টের ফলাফল কী হবে, তার উত্তর দেবে সময়। তবে দ্বিতীয় টেস্টের বল গড়ানোর আগে ভারতীয় শিবিরে কিন্তু ধাক্কা। চোটের জন্য এই টেস্টে নামতে পারছেন না দলের অন্যতম ভরসা হার্দিক পাণ্ড্য। চিন্নাস্বামীর এই পিচে পাণ্ড্যর বোলিং খুবই দরকার ছিল।বেঙ্গালুরর পিচ কীরকম আচরণ করবে, তা নিয়ে গোটা দেশের প্রবল কৌতূহল। স্টিভ ও’ কিফের মতো অখ্যাত কোনও স্পিনার কি ভারতের গর্বের জায়গায় আঘাত হানবেন?

হার্দিক পাণ্ড্য। 
এই সবের মধ্যেই শুক্রবার সাংবাদিক বৈঠকে ভারত অধিনায়ক বিরাট কোহলি জানিয়ে দিলেন, চোটের জন্য হার্দিক পাণ্ড্যকে দ্বিতীয় টেস্টে পাচ্ছে না ভারত। বেঙ্গালুরুর পিচে পাণ্ড্যকে দরকার ছিল কোহলির। কারণ তিনি বল করতে পারেন। ব্যাটের হাতও মন্দ নয়। অস্ট্রেলিয়ার মতো দলের বিরুদ্ধে পাণ্ড্যর মতো একজন অলরাউন্ডারকে খুবই দরকার ছিল এই দলের।
ইংল্যান্ডের বিরুদ্ধে টেস্ট সিরিজের জন্য পাণ্ড্যকে জাতীয় দলে ডাকা হয়েছিল। টেস্টে ক্রিকেটে এখনও তাঁর অভিষেক ঘটেনি। সব ঠিকঠাক থাকলে বেঙ্গালুরুতেই অভিষেক ঘটত এই অলরাউন্ডারের। প্রথম টেস্ট চলাকালীন বিজয় হাজারে ট্রফির জন্য ছেড়ে দেওয়া হয়েছিল হার্দিক পাণ্ড্যকে। সেটাই কাল হয়। বিজয় হাজারেতে খেলার সময়েই চোট পান পাণ্ড্য। সেই চোটই বেঙ্গালুরু টেস্ট থেকে হার্দিক পাণ্ড্যকে ছিটকে দিল।